
Informatīvais ziņojums
[bookmark: _Hlk82519853]par Eiropas Savienības Konkurētspējas ministru padomes 2026. gada 26. februāra sanāksmē izskatāmajiem jautājumiem

[bookmark: _Hlk191286439]2026. gada 26. februārī Briselē (Beļģijā) notiks Eiropas Savienības (turpmāk – ES) Konkurētspējas ministru padomes sanāksme, kurā paredzētas politikas debates par priekšlikumu regulai par Eiropas konkurētspējas fonda izveidi kā stratēģisku noturības instrumentu MVU un Eiropas vērtību ķēdēm (Regulation on establishing the European Competitiveness Fund: a strategic resilience tool for SMEs and European value chains), Padomes secinājumu par Patērētāju programmu 2030 apstiprināšana (Conclusions on the Consumer Agenda 2030), viedokļu apmaiņa par Vienotā tirgus un konkurētspējas gada ziņojumu 2026. gadam (The 2026 Annual Single Market and Competitiveness Report), diskusijas par ārkārtas plāniem rūpniecības noturības stiprināšanai – turpinot industriālo rīcības plānu īstenošanu Eiropas tērauda, autobūves un ķīmijas nozarēs Tīra industriālā kursa (Emergency plans for industrial resilience: follow-up to the Industrial Action Plans for Europe’s steel, automotive and chemical industries within the Clean Industrial Deal) ietvaros, kā arī pusdienu diskusija par  kopīgas atbildības uzņemšanos par šķēršļu novēršanu vienotajā tirgū ”(Taking joint ownership for removing barriers from the Single Market). 

1. Regula par Eiropas konkurētspējas fonda izveidi: stratēģisks noturības instruments MVU un Eiropas vērtību ķēdēm. (Regulation on establishing the European Competitiveness Fund: a strategic resilience tool for SMEs and European value chains)
= Politikas debates
Izskatāmais jautājums attiecas uz Eiropas Konkurētspējas fonda (turpmāk – EKF) izveidi kā stratēģisku Eiropas Savienības (turpmāk – ES) finanšu un politikas instrumentu, kura mērķis ir stiprināt ES konkurētspēju, noturību un stratēģisko autonomiju. Īpaša uzmanība EKF ietvaros paredzēta mazajiem un vidējiem uzņēmumiem (turpmāk – MVU) un Eiropas vērtību ķēžu attīstībai stratēģiski nozīmīgās nozarēs, tostarp tīrajās tehnoloģijās, biotehnoloģijās un progresīvajos materiālos, ar mērķi mazināt ES ekonomikas ievainojamību un veicināt ilgtspējīgu industriālo attīstību globālās konkurences apstākļos.
Vienlaikus konstatējams, ka ES vērtību ķēdes vairākās kritiskajās nozarēs joprojām ir sadrumstalotas un būtiski atkarīgas no trešo valstu piegādātājiem, jo īpaši attiecībā uz kritiskajām izejvielām un starpproduktiem, kas nepieciešami zaļās un digitālās pārkārtošanās īstenošanai. Pastāv arī strukturāla investīciju plaisa starp pētniecības un inovācijas posmu un industriālās mērogošanas posmu (t.s. “Valley of Death”), kas ierobežo jaunuzņēmumu un inovatīvu MVU attīstību un komercializācijas iespējas ES teritorijā. EKF paredzēts kā vienots un koordinēts īstenošanas mehānisms, kas nodrošina nepārtrauktu atbalstu visā uzņēmuma attīstības ciklā, kombinējot tiešo atbalstu ar riska mazināšanas instrumentiem privātā kapitāla piesaistei.
EKF ietvaros īpaša nozīme piešķirama vērtību ķēžu vidējā posma stiprināšanai un MVU integrācijai lielapjoma investīciju projektos, sekmējot ciešāku sadarbību starp uzņēmumiem, pētniecības organizācijām un finanšu sektoru. Dalībvalstis aicinātas izvērtēt atbilstošus mehānismus, lai nodrošinātu efektīvu MVU iesaisti un privātā kapitāla mobilizāciju, vienlaikus novēršot ilgtermiņa atkarības veidošanos no publiskā finansējuma, tādējādi veicinot noturīgu un savstarpēji integrētu ES industriālo ekosistēmu.

Sanāksmes ietvaros delegācijas aicinātas atbildēt uz jautājumiem:

1. Kā nodrošināt, ka liela mēroga investīciju projekti efektīvi integrē Eiropas MVU savās piegādes ķēdēs, tādējādi saglabājot spēcīgu industriālo ekosistēmu?
2. Kā EKF var nodrošināt, ka riska mazināšanas instrumenti efektīvi piesaista privāto kapitālu ar tādu pašu elastību kā trešo valstu konkurenti, neradot ilgtermiņa atkarību no publiskajām subsīdijām, un tādējādi nodrošina MVU nepieciešamo “nepārtraukto investīciju ceļu”, lai pārvarētu “nāves ieleju”?
Latvijas nostāja: 
Latvijas nostāja ir izklāstīta Ekonomikas ministrijas Nacionālajā pozīcijā Nr. 1 “Par Priekšlikumu EIROPAS PARLAMENTA UN PADOMES REGULAI par Eiropas konkurētspējas fonda (EKF) izveidi, tostarp īpašās programmas aizsardzības pētniecības un inovācijas darbībām, ar ko atceļ regulas (ES) 2021/522, (ES) 2021/694, (ES) 2021/697, (ES) 2021/783 un groza regulas (ES) 2021/696, (ES) 2023/588, (ES) [EDIP]”, kas ir apstiprināta 2025. gada 23. septembra Ministru kabineta sēdē. 
Latvija atbalsta Eiropas Konkurētspējas fonda (turpmāk – EKF) izveidi kā vienotu un koordinētu instrumentu, kura centrā ir mazie un vidējie uzņēmumi (turpmāk – MVU) un jaunuzņēmumi, vienlaikus nodrošinot iespējas arī vidējas kapitalizācijas un lielāka mēroga uzņēmumiem. Latvija uzskata, ka EKF ir būtisks instruments ES ģeoekonomiskās noturības stiprināšanai, inovāciju plaisas mazināšanai starp dalībvalstīm un reģioniem, uzņēmumu konkurētspējas celšanai, kā arī stratēģisko atkarību samazināšanai,  tostarp stiprinot pārtikas nodrošinājumu kā neatņemamu nacionālās un Eiropas Savienības drošības sastāvdaļu, jo spēcīga lauksaimniecība un pārtikas ražošana ir stratēģiska infrastruktūra. Lai liela mēroga investīciju projekti efektīvi integrētu MVU piegādes ķēdēs, nepieciešams noteikt skaidrus un izmērāmus MVU iesaistes kritērijus projektu atlasē un uzraudzībā, tostarp prasību iekļaut MVU piegādes plānus un nodrošināt piekļuvi koplietojamai testēšanas, sertifikācijas un pilotražošanas infrastruktūrai. Vienlaikus būtiski ir ievērot ģeogrāfisko līdzsvaru finansējuma sadalē, lai stiprinātu industriālo ekosistēmu visās dalībvalstīs un mazinātu reģionālās atšķirības.
Attiecībā uz riska mazināšanas instrumentiem Latvija uzskata, ka EKF jānodrošina elastīgs kombinētā finansējuma piedāvājums (garantijas, aizdevumi un granti vienotā pieteikumā), kas efektīvi mobilizē privāto kapitālu ar konkurētspējīgiem nosacījumiem. Tas ir priekšnoteikums nepārtraukta investīciju ceļa nodrošināšanai MVU – no pētniecības un prototipa izstrādes līdz industriālai mērogošanai – un “nāves ielejas” pārvarēšanai.
Vienlaikus riska mazināšanai jābūt pietiekamai, lai stimulētu tirgus finansētāju līdzdalību, bet atbalsta piešķiršanā jāparedz skaidri komercializācijas un ilgtspējas kritēriji, tādējādi novēršot ilgtermiņa atkarību no publiskajām subsīdijām un nodrošinot ilgtspējīgu konkurētspējas pieaugumu Eiropas Savienībā.

2. Secinājumi par Patērētāju programmu 2030 (Conclusions on the Consumer Agenda 2030).
= Apstiprināšana
Izskatāmais jautājums attiecas uz Padomes secinājumiem par  Patērētāju programmu 2030, ar kuru tiek noteiktas ES patērētāju politikas prioritātes līdz 2030. gadam. Programmas mērķis ir stiprināt patērētāju aizsardzību, vienlaikus veicinot konkurētspēju, ilgtspējīgu izaugsmi un Vienotā tirgus efektīvu darbību. Secinājumos uzsvērts, ka augsts patērētāju aizsardzības līmenis un patērētāju uzticēšanās ir būtiski priekšnoteikumi ekonomikas attīstībai un inovācijām.
Par galvenajām prioritātēm noteikta Vienotā tirgus pilnveidošana patērētāju interesēs, digitālās vides drošuma un taisnīguma stiprināšana, ilgtspējīga patēriņa veicināšana, kā arī efektīvāka patērētāju tiesību un produktu drošuma noteikumu izpilde. Īpaša uzmanība pievērsta manipulējošām komercpraksēm tiešsaistē, nepārredzamai cenu noteikšanai un pārrobežu pārkāpumu novēršanai, nodrošinot regulējuma saskaņotību ar ES digitālo aktu kopumu.
Vienlaikus akcentēta nepieciešamība mazināt administratīvo slogu, saglabājot augstu aizsardzības līmeni, stiprināt tirgus uzraudzību un sadarbību ar trešajām valstīm, kā arī nodrošināt patērētāju aizsardzību ievainojamības situācijās, īpaši attiecībā uz nepilngadīgajiem. Programma paredz koordinētu un starpnozaru pieeju, sekmējot Vienotā tirgus stabilitāti un noturību līdz 2030. gadam.
Latvijas nostāja: 
[bookmark: _Hlk208864038]Latvijas nostāja ir izklāstīta Ekonomikas ministrijas Nacionālajā pozīcijā Nr. 1 “Par  Patērētāju tiesību aizsardzības programmu 2030. gadam un rīcības plānu patērētājiem vienotajā tirgū “Jauns impulss patērētāju aizsardzībai, konkurētspējai un ilgtspējīgai izaugsmei”, kas apstiprināta 2026. gada 3. februāra Ministru kabineta sēdē.
Latvijai svarīgi ir panākt esošo tiesību aktu patērētāju aizsardzības jomā efektīvāku ieviešanu un īstenošanu. Jaunu priekšlikumu publicēšana, tajā skaitā ES tiesību aktu grozīšana, ir atbalstāma tikai pēc ietekmes novērtējuma veikšanas.
Jebkurām Patērētāju programmu 2030 ietvaros paredzētajām aktivitātēm ir jābūt skaidri mērķētām, samērīgām un praktiski īstenojamām, lai to ieviešana un piemērošana neradītu papildu slogu vai apgrūtinājumus patērētājiem un sabiedrībai kopumā.

3. Vienotā tirgus un konkurētspējas gada ziņojums 2026. gadam (The 2026 Annual Single Market and Competitiveness Report)
= Viedokļu apmaiņa
2026. gada 30. janvārī Eiropas Komisija publicēja Ziņojumu par ES Vienotā tirgus darbību, kurā izvērtēti apstākļi uzņēmumu inovācijai, izaugsmei un konkurētspējai, kā arī labklājības nodrošināšanai Eiropas iedzīvotājiem. Ziņojums strukturēts četrās daļās – funkcionējošs Vienotais tirgus, inovāciju plaisu novēršana, rūpniecības dekarbonizācija un investīcijas, kā arī drošības stiprināšana un atkarību mazināšana – un ietver 29 galvenos snieguma rādītājus. Novērtējumā secināts, ka daļa rādītāju ir pasliktinājušies, daļa uzlabojušies, bet lielākā daļa saglabājušies nemainīgi, iezīmējot strukturālas problēmas investīciju, inovāciju un regulējuma jomā.
Ziņojumā identificētas prioritārās rīcības jomas 2026. gadam, īpašu uzmanību pievēršot šķēršļu novēršanai Vienotajā tirgū, tostarp kavēto maksājumu problēmai un šķēršļiem ar zaļo pārkārtošanos saistītajos pakalpojumos. Eiropas Komisija paredz ciešāku sadarbību ar dalībvalstīm un, nepieciešamības gadījumā, pārkāpuma procedūru izmantošanu, vienlaikus uzsverot nepieciešamību skaidri komunicēt sabiedrībai un uzņēmumiem par sasniegtajiem rezultātiem.
Savukārt 2025. gada 21. maijā publicētā Vienotā tirgus stratēģija paredz konkrētus pasākumus tirgus padziļināšanai un balstās uz nesenajiem augsta līmeņa ziņojumiem par ES konkurētspēju un drošību. Stratēģijā identificēti desmit būtiskākie šķēršļi (t.s. “Terrible Ten”), tostarp pārmērīgi sarežģīts regulējums, pakalpojumu tirgus fragmentācija, profesionālo kvalifikāciju atzīšanas problēmas, novecojuši produktu noteikumi un teritoriālie piegādes ierobežojumi. Šo šķēršļu novēršana tiek izvirzīta kā priekšnoteikums efektīvākam, vienkāršākam un konkurētspējīgākam Vienotajam tirgum.
 
Padomes ietvaros, delegācijas ir aicinātas diskutēt par:
1. Pamatojoties uz ziņojuma galvenajiem secinājumiem, kurus jautājumus jūs uzskatāt par vissteidzamāk risināmajiem un kuri politikas pasākumi, jūsuprāt, ir visperspektīvākie to risināšanai?
2. Stratēģiskās atkarības nestabilā ģeopolitiskā situācijā arvien biežāk tiek pakļautas riskam tikt izmantotām kā ietekmes instruments. Jau tiek īstenoti būtiski pasākumi, piemēram, kritisko izejvielu jomā. Kurās stratēģiskajās nozarēs jūs saskatāt nozīmīgākās atkarības un kā tās visefektīvāk būtu risināmas dalībvalstu un ES līmenī?
Latvijas nostāja:  
[bookmark: _Hlk198116971]Latvijas nostāja ir izklāstīta Ekonomikas ministrijas Nacionālajā pozīcijā Nr. 1 “Par Eiropas Komisijas 2025. gada 21. maija paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotais Tirgus – mūsu Eiropas mājas tirgus nenoteiktā pasaulē. Stratēģija vienkāršam, saskaņotam un spēcīgam Vienotajam tirgum”, kas apstiprināta 2025. gada 1. jūlijā Ministru kabineta sēdē.
Latvija uzskata, ka steidzamāk risināmie jautājumi Vienotajā tirgū ir praktiska šķēršļu novēršana pakalpojumu jomā, uzņēmējdarbības uzsākšanas un darbības procesos, kā arī atšķirīgā nacionālā regulējumā. Lai šo problēmu risinātu, Latvija atbalsta mērķētu “Terrible Ten” šķēršļu novēršanu, primāri teritoriālo piegāžu ierobežojumu jomā, konsekventu ES tiesību aktu īstenošanu un esošo Vienotā tirgus instrumentu efektīvāku izmantošanu. Būtiska ir arī procedūru digitalizācija un administratīvā sloga mazināšana, kas veicina MVU un jaunuzņēmumu pārrobežu darbību.
Latvija uzsver nepieciešamību pēc harmonizēta regulējuma precēm, tostarp vienotu standartu, sertifikācijas, marķēšanas un drošības prasību ieviešanas, kas atvieglotu preču tirdzniecību un padziļinātu tirgus integrāciju. Tāpat svarīgi ir papildināt ziņojumus ar rādītājiem, kas mēra Vienotā tirgus praktisko izmantošanu, uzņēmumu administratīvās izmaksas un digitālo risinājumu pārrobežu savietojamību.
Attiecībā uz stratēģiskajām atkarībām, Latvija uzskata, ka to mazināšana ir cieši saistīta ar labāk funkcionējošu Vienoto tirgu. Efektīvākie pasākumi ietver ES līmeņa koordinētu rīcību piegāžu avotu diversifikācijā, kopīgu standartu un infrastruktūras attīstībā, vienlaikus dalībvalstu līmenī samazinot administratīvos šķēršļus investīcijām un ražošanas attīstībai, tādējādi stiprinot ES noturību nestabilā ģeopolitiskā situācijā.

4. Ārkārtas plāni rūpniecības noturībai: turpinājums industriālajiem rīcības plāniem Eiropas tērauda, autobūves un ķīmijas nozarēm Tīra industriālā kursa ietvaros (Emergency plans for industrial resilience: follow-up to the Industrial Action Plans for Europe’s steel, automotive and chemical industries within the Clean Industrial Deal)
= Viedokļu apmaiņa
Konkurētspējas padomē paredzēta diskusija par ārkārtas plāniem rūpniecības noturībai (Emergency Plans for Industrial Resilience), kas turpina Tīrā industriālā kursa ietvarā izstrādātos rīcības plānus tērauda un metālu, autobūves un ķīmijas nozarēm. Iniciatīvu mērķis ir paātrināt konkrētu un izmērāmu rezultātu sasniegšanu, stiprinot piegādes ķēžu noturību, mazinot deindustrializācijas riskus un veicinot ES stratēģisko autonomiju, vienlaikus nodrošinot pāreju uz klimatneitrālu un konkurētspējīgu rūpniecību.
Eiropas tērauda un metālu rīcības plāns ir vērsts uz energoietilpīgo nozaru konkurētspējas saglabāšanu un dekarbonizāciju, mazinot augsto enerģijas izmaksu ietekmi un nodrošinot vienlīdzīgus konkurences apstākļus globālajā tirgū. Plānā paredzēti ilgtermiņa tirdzniecības aizsardzības instrumenti, pasākumi sekundāro izejvielu tirgus stiprināšanai, kā arī ciešāka saskaņošana ar oglekļa noplūdes novēršanas mehānismiem. Centrālais priekšnoteikums ir piekļuve pieejamai, drošai un tīrai enerģijai, kas ļautu saglabāt ražošanas jaudas ES.
Eiropas autobūves nozares rīcības plāns, tostarp Automobiļu pakete, paredz paātrināt bezemisiju transportlīdzekļu ieviešanu un stiprināt ES industriālo bāzi, īpaši akumulatoru vērtību ķēdē. Tajā ietverta CO₂ emisiju standartu pārskatīšana ar lielāku elastību, iniciatīvas pieprasījuma veicināšanai (piemēram, korporatīvo autoparku “zaļināšana”), kā arī vienkāršošanas pasākumi administratīvā sloga mazināšanai. Papildus uzsvars likts uz pārrobežu testēšanas infrastruktūru un uzlādes tīkla attīstību.
Eiropas ķīmijas industrijas rīcības plāns koncentrējas uz nozares modernizāciju, kritisko ķīmisko vielu piegāžu drošību un inovāciju paātrināšanu, vienlaikus mazinot enerģijas un izejvielu izmaksu spiedienu. Tas paredz Kritisko ķīmisko vielu alianses izveidi, dekarbonizācijas ceļvežus (tostarp ūdeņraža un oglekļa uztveršanas risinājumus), kā arī aprites un bioloģiskas izcelsmes izejvielu attīstību. Vienlaikus plānots turpināt regulējuma vienkāršošanu un nodrošināt zinātniski pamatotu pieeju risku pārvaldībai, saglabājot ES konkurētspēju globālajā tirgū.

Sanāksmes ietvaros delegācijas aicinātas atbildēt uz jautājumiem:

1. Vai Eiropas Tērauda un metālu rīcības plāns tā pašreizējā īstenošanas stadijā nodrošina pietiekamu un visaptverošu ietvaru rūpniecības noturībai un ekonomiskajai drošībai visās metālu vērtību ķēdēs?
2. Kādi pasākumi ES būtu steidzami jāīsteno, lai stiprinātu ES ķīmijas nozares stratēģisko autonomiju un konkurētspēju un novērstu turpmāku deindustrializāciju un atkarību no ražošanas ārpus ES?
3. Ņemot vērā, ka 2025. gada 16. decembra Autobūves pakotne ir būtisks solis industriālā rīcības plāna īstenošanā, kāds ir Jūsu skatījums uz piedāvātajiem pasākumiem ES autobūves nozares globālās konkurētspējas un stratēģiskās autonomijas veicināšanai?
Latvijas nostāja:  
Latvijas nostāja ir izklāstīta Ekonomikas ministrijas Nacionālajā pozīcijā Nr. 1 “Attiecībā uz Regulu (ES) 2024/1252, kas nosaka ietvaru kritisko izejvielu drošu un ilgtspējīgu piegādes ķēžu nodrošināšana (pārstrādāta redakcija) Par Eiropas Komisijas paziņojumu “RESourceEU rīcības plāns – kritiski svarīgo izejvielu stratēģijas paātrināšana pielāgošanai jaunajai realitātei””.”, kas apstiprināta 2026. gada 13. janvārī Ministru kabineta sēdē, Ekonomikas ministrijas Nacionālajā pozīcijā Nr.1 “Par Komisijas komunikāciju “ES konkurētspējas kompass””, kas apstiprināta 2025. gadā 4. martā MK sēdē, kā arī Satiksmes ministrijas Nacionālajā pozīcijā Nr.1 “Par Komisijas Paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai: Rūpniecības rīcības plāns Eiropas autobūves nozarei”, kas ir apstiprināta 2025. gadā 20. maijā MK sēdē. 
Latvija uzskata, ka Eiropas tērauda un metālu rīcības plāns nodrošina pamatu rūpniecības noturībai, taču tā efektivitāte būs atkarīga no konkurētspējīgas enerģijas cenas, stabila regulējuma un godīgas konkurences principu saglabāšanas. Steidzami jāstiprina otrreizējo izejvielu aprite, jāveicina investīcijas aprites ekonomikā un modernās ražošanas tehnoloģijās, kā arī jāsaglabā vienādi konkurences apstākļi ES tirgū.
Attiecībā uz ķīmijas nozari, Latvija uzsver nepieciešamību samazināt enerģijas un izejvielu izmaksas, nodrošināt skaidru pārejas trajektoriju uz zemoglekļa ražošanu, izmantojot zemoglekļa ūdeņradi, CCU tehnoloģijas, bioloģiskās izcelsmes izejvielas un pārstrādes tehnoloģijas. Latvija atbalsta Kritisko ķīmisko vielu alianses lomu investīciju koordinācijā ES līmenī, kā arī zinātniski pamatotu un mērķētu regulējumu PFAS jomā, saglabājot kritiski nepieciešamās lietojumprogrammas līdz drošu alternatīvu pieejamībai.
Latvija atbalsta Eiropas autobūves nozares rīcības plānu un Automobiļu paketi kā līdzsvarotu pasākumu kopumu globālās konkurētspējas un tehnoloģiskās neitralitātes veicināšanai. Īpaša nozīme tiek piešķirta pieprasījuma veidošanai Eiropā ražotiem bezemisiju transportlīdzekļiem, akumulatoru vērtības ķēdes stiprināšanai, pārrobežu testēšanas koridoru attīstībai, kā arī mērķētiem atbalsta risinājumiem kravas uzlādes infrastruktūras attīstībai mazāk rentablās teritorijās.

5. Kopīgas atbildības uzņemšanās par šķēršļu novēršanu vienotajā tirgū. (Taking joint ownership for removing barriers from the Single Market)
= Pusdienas
Vienotā tirgus nostiprināšana un barjeru novēršana ir būtiska ES konkurētspējas, uzņēmumu izaugsmes un patērētāju labklājības veicināšanai. Īpaša uzmanība tiek pievērsta preču un pakalpojumu brīvas aprites nodrošināšanai, administratīvā sloga samazināšanai un regulējuma saskaņošanai starp dalībvalstīm.
Galvenās prioritātes ietver pakalpojumu sektora integrācijas padziļināšanu, ierobežojošu un atšķirīgu nacionālo regulējumu novēršanu, kā arī pārrobežu pakalpojumu sniegšanas atbalstu. Uzsvērta koordinēta pieeja un politiskā apņemšanās, lai nodrošinātu ilgtermiņa darbību, maksimizētu ekonomiskos ieguvumus un veicinātu vienotā tirgus pilnvērtīgu darbību.

Sanāksmes ietvaros delegācijas aicinātas atbildēt uz jautājumiem:

1. Jūsu skatījumā, lai efektīvi padziļinātu Vienoto tirgu, kādas darbības, mērķus un termiņus būtu jāiekļauj gaidāmajā “One Europe, One Market” ceļa kartē un rīcības plānā? Piemēram, lai fokusētu uzmanību, kuri konkrētie pakalpojumu sektori, piemēram, būvniecība vai uzņēmējdarbības pakalpojumi, būtu jārisina vispirms, lai nodrošinātu ātrus un redzamus ieguvumus uzņēmumiem?
2. Kā šī iniciatīva saskanēs ar jau esošajiem pasākumiem un darbu, kas tiek īstenots?
3. Kāda būtu dalībvalstu un Komisijas loma iniciatīvas īstenošanā??
Latvijas nostāja:  
Latvijas nostāja ir izklāstīta Ekonomikas ministrijas Nacionālajā pozīcijā Nr. 1 “Par Eiropas Komisijas 2025. gada 21. maija paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotais Tirgus – mūsu Eiropas mājas tirgus nenoteiktā pasaulē. Stratēģija vienkāršam, saskaņotam un spēcīgam Vienotajam tirgum”, kas apstiprināta 2025. gada 1. jūlijā Ministru kabineta sēdē.
Latvija uzsver, ka būtisku šķēršļu novēršana Vienotajā tirgū ir kopīga politiska atbildība, kas prasa ciešu un koordinētu sadarbību starp Eiropas Komisiju un dalībvalstīm. Efektīvai rīcībai nepieciešama caurskatāma ceļa karte un rīcības plāns ar skaidrām prioritātēm, izmērāmiem mērķiem un reālistiskiem termiņiem, nodrošinot regulāru progresa izvērtējumu un kvalitatīvu īstenošanu.
Latvija uzskata, ka iniciatīvām jābūt cieši saistītām ar jau notiekošo darbu – Vienotā tirgus stratēģijas īstenošanu, “Terrible Ten” barjeru novēršanu, SMET un SOLVIT efektīvu izmantošanu, izvairoties no paralēlu struktūru veidošanas un nodrošinot sinerģiju starp vairākiem formātiem. Īpaši jāfokusējas uz pakalpojumu sektoriem ar ievērojamiem pārrobežu šķēršļiem, piemēram, uzņēmējdarbības pakalpojumos, kur iespējami ātri un redzami ieguvumi uzņēmumiem, kā arī uz teritoriālo piegāžu ierobežojumiem, par kuriem gaidām Eiropas Komisijas piedāvājumu risinājumam.
Latvija uzsver dalībvalstu un Komisijas aktīvu lomu, prioritizējot deregulāciju, proporcionalitātes principa konsekventu piemērošanu un savstarpēji saskaņotu administratīvo procedūru nodrošināšanu, kā arī praktiskus risinājumus pakalpojumu un teritoriālo piegāžu ierobežojumu jomā, lai sekmētu Vienotā tirgus integrāciju un uzņēmējdarbības konkurētspēju visā ES.

6. Citi jautājumi
a) AOB par Industriālā paātrinājuma aktu.
= Informācija no Prezidentūras
Latvijas nostāja: 
Latvija pieņem Prezidentūras informāciju zināšanai.

b) AOB par Bioekonomikas stratēģiju
= Informācija no Eiropas Komisijas
Latvijas nostāja: 
Latvija pieņem Eiropas Komisijas informāciju zināšanai.

